
REFERAT DE APROBARE
 la proiectul de hotărȃre pentru revocarea parţială a  Hotărârii Consiliului Local nr. 74 din 18.12.2024 privind stabilirea taxelor și impozitelor locale pentru anul 2025, la nivelul comunei Măneciu, judeţul Prahova


În cadrul politicii economice naţionale, unităţile administrativ-teritoriale au dreptul la resurse financiare proprii, pe care acestea le stabilesc, le administrează şi le utilizează pentru exercitarea competenţei şi a atribuţiilor ce le revin, în condiţiile legii. Resursele financiare de care dispun autorităţile administraţiei publice locale trebuie să fie corelate cu competenţa şi atribuţiile prevăzute de lege.
[bookmark: _Hlk129847768]Astfel, potrivit prevederilor art.87 alin. (3), art.129 alin. (2) lit b), alin. (4) lit. c)  din O.U.G. nr. 57/2019 privind Codul Administrativ, cu modificările și completările ulterioare, consiliile locale stabilesc și aprobă impozitele și taxele locale cu luarea în considerare a prevederilor Legii nr. 227/2015 privind Codul fiscal, cu modificările și completările ulterioare, act normativ ce reglementează materia fiscală, inclusiv la nivel local. Astfel, în Titlul IX din Codul Fiscal,  sunt prezentate impozitele și taxele locale așa cum acestea au fost stabilite de către legiuitor. 
În luna decembrie 2024 Consiliul Local al comunei Măneciu a adoptat Hotărârea nr. 74/ 18.12.2024 ce are ca obiect stabilirea taxelor şi impozitelor locale la nivelul comunei Măneciu pentru anul 2025. Ulterior, pe măsura implementării prevederilor acestei hotărâri,   s-au constatat anumite neconcordanţe între algoritmul de calcul utilizat de programul informatic pentru stabilirea taxelor şi impozitelor locale şi intenţia avută de iniţiator la momentul adoptării hotărârii, respectiv o majorare de 20-30% a valorii impozitelor și taxelor locale, ajungându-se astfel la o dublare, respectiv o triplare a valorilor impozitelor şi taxelor locale.
 Faţă de această situaţie propun menţinerea valorii impozitelor și taxelor locale la nivelul anului 2024, la care se va adăuga rata inflaţiei conform art. 491 din Legea nr.227/2015 privind Codul fiscal cu modificǎrile şi completǎrile ulterioare, întrucȃt valorile rezultate raportate la situaţia economică la nivelul ţării și implicit a localităţii noastre, mai exact creșterea preţurilor la toate produsele de consum și servicii, la energia electrică, luȃnd în considerare și ingheţarea salariilor bugetare și a pensiilor, scăderea puterii de cumpărare a cetăţenilor, ar fi dus la o imposibilitate obiectiva de plată a taxelor și impozitelor locale de către locuitorii comunei Măneciu.
           Având în vedere precizările din prezentul Referat de aprobare, supun spre dezbatere şi analiză proiectul de hotărâre mai sus-menţionat în cadrul şedinţei ordinare a Consiliului Local al comunei Măneciu.

